12. schôdza NR SR - 11. deň - A. dopoludnia
Dátum: 2024-05-03
Poslanec: Stachura, Peter (KDH)
Druh vystúpenia: Vystúpenie

22. Vážený pán predsedajúci, vážené kolegyne, vážení kolegovia, dovoľte mi uviesť návrh novely zákona poslancov Petra Stachuru a Františka Majerského na vydanie zákona, ktorým sa dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov. V dôvodovej správe sme uviedli dôvod, prečo predkladáme túto malú, malú kozmetickú novelu zákona. Ja sa vám ju pokúsim takými vlastnými slovami nejako priblížiť, o čo vlastne ide a prečo vás prosím teda o podporu tohto z môjho pohľadu dobrého, dobrého návrhu. Určite si pamätáte, že v nie tak dávnej minulosti bol problém s tým, že sme tu mali aj tzv. nepravých zdravotníkov, to znamená, boli tuná zdravotníci, ktorí sa vydávali za lekára, hoci ním neboli, resp. že sme tuná mali lekárov, ktorí prezentovali, že sú napríklad plastickí chirurgovia, a tými plastickými chirurgami v skutočnosti neboli. Ono v nemocniciach to taký veľký problém nie je, pretože ten zdravotník prechádza sitom kontrol, kým ho nemocnica zaradí teda do svojho kmeňa, tak potrebuje doložiť všetky doklady a dokumenty. Čiže tu ten problém nenastáva. Problém nastáva predovšetkým vtedy, ak ide o prax, jednodňovú chirurgiu napríklad alebo ambulanciu, kde tie možnosti kontroly sú obmedzené. Samozrejme, že sú tu určité možnosti, jednak vyšší územný celok vydáva teda len povolenie, tam potrebuje lekár doložiť určité doklady (rečník si odkašľal), prepáčte, ale vyšší územný celok neskúma detailne, či je, napríklad chirurg skutočne má atestáciu z plastickej chirurgie, napríklad, a či môže vykonávať túto jednodňovú chirurgiu v tejto oblasti. Alebo potom, alebo potom aj Úrad pre dohľad na zdravotnou starostlivosťou, ktorý na základe vlastne týchto, tohto, tejto licencie, resp. licencie, ktorú mu vydá lekárska komora, vydáva kód a na základe toho kódu máme, máme, úrad pre dohľad vydáva dva druhy kódov. Jeden druh kódu je pre, je pre poskytovateľa, to znamená, ak je to nejaká skupina ambulancií, tak je vydaný kód a ten sa zverejňuje. Ten vieme dohľadať, vieme dohľadať kód poskytovateľa zdravotnej starostlivosti aj priamo na Úrade pre dohľad nad zdravotnou starostlivosťou. Kde je ale problém, je, že my nevieme vyhľadať presný kód skutočného lekára. To znamená, že môže to byť nejaká eseročka, ktorá má trebárs tri, štyri, päť ambulancií. Vy poznáte ten kód, že je pridelený Úradom pre dohľad nad zdravotnou starostlivosťou, ale akí lekári konkrétne tam pracujú, tento kód nie je verejnosti známy, alebo nie je zverejnený. V minulosti kedysi bol, teraz sa vlastne táto situácia stala, takže že nie je tento kód známy, no a my prichádzame práve s takouto malou kozmetickou úpravou, aby tento kód bol verejnosti známy. To znamená, aby si každý na základe mena a priezviska mohol skontrolovať, či daný lekár má kód od Úradu pre dohľad nad zdravotnou starostlivosťou a podľa toho kódu, pretože on je v určitom formáte a podľa toho formátu viete potom, či daný lekár má atestáciu napríklad z daného konkrétneho, konkrétnej špecializácie, a nielen teda u lekárov, ale aj u všetkých zdravotníckych pracovníkoch, teda u regulovaných zdravotníckych povolaní by to malo tak byť, že by ste si mohli vedieť overiť, či ten, kto sa o vás stará, kam idete, teda do ambulancie niekam, či spĺňa teda tie požiadavky, ktoré sú kladené práve na túto, na túto napríklad ambulanciu, jednodňovú chirurgiu a tak ďalej. Keď sme pripravovali tento, tento návrh, tak sme sa rozprávali aj s ľuďmi, ktorí pracujú na úrade pre dohľad, a bolo nám povedané, že tá situácia je momentálne pripravená na to, aby tie kódy bolo možné relatívne ľahko sprístupniť verejnosti, čiže nevidia tam ani nejaký veľký technický problém, ktorý by spôsoboval ďalšie možno aj finančné, výrazné finančné náklady na túto, túto zmenu, a keďže už to bolo aj v minulosti možné overiť, tak je to v podstate relatívne jednoduchá záležitosť. No a ešte boli také otázky, že či vlastne nestačí to overovať na komorách. Veď predsa aj komory majú možnosť, nejakým spôsobom si to vieme overiť, či daný zdravotník teda spĺňa predpoklady. Podľa, podľa tých zistení, ktoré, ktoré mám k dispozícii, komory nemajú podľa zákona takéto oprávnenie voľne niekomu teda len na základe mena a priezviska dať tieto informácie, takže preto prichádzame práve s tým, aby túto povinnosť mal úrad pre dohľad, ktorý tak či tak musí každého lekára s týmto kódom, teda tento kód mu prideliť. Samozrejme, že ešte je otázka, že čo s lekármi, ktorí napríklad si nepožiadajú o vydanie kódu. Pretože sú lekári, ktorí v podstate kód nepotrebujú. Kód potrebuje predovšetkým lekár preto, aby napríklad mohol robiť recepty. Ak nemá daný kód, tak nevie napísať na recept daný, daný liek, čiže týka sa to aj zubárov napríklad. Tam, samozrejme, pokiaľ tie kódy si nepožiada, tak tam je, tam bude ešte stále trochu problematické zistiť, či daný zdravotník teda spĺňa všetky predpoklady. Ale tu sme aj otvorení, potom prípadne v nejakej novele možno niekoho napadne nejaké lepšie riešenie, ako zabezpečiť aj túto, túto oblasť, teda ak zdravotník si nepožiadal o kód z rôznych dôvodov. Takže na úvod asi toľko a by som vás chcel veľmi pekne poprosiť, aby táto zmena, ktorá je skutočne malá, banálna, ale môže priniesť taký ďalší, dodatočnú možnosť overiť si, či zdravotník, ktorý vás vyšetruje, lieči, predovšetkým v ambulanciách, či spĺňa predpoklady na to a teda za toho, za koho sa vydáva, či je to pravda. A prosím všetkých kolegov o podporu tohto, tejto novely zákona. Ďakujem pekne.